**Cigánymissziói beszámoló a 2024. évről**

Ez az év sem vont le semmit a cigánymisszió létjogosultságából. A cigányok közti célzott szolgálatra minden bizonnyal még hosszú időn keresztül szükség lesz, mégpedig még nagyobb odaszántsággal, elkötelezettséggel, erőbedobással, még több szolgáló bevonásával.

A három, cigánymisszióval koncentráltan foglalkozó evangélikus gyülekezetben háromféleképpen élték meg a missziós tevékenységet, és annak hatásait. Mindhárom helyen évtizedes kitartással folyik a figyelemre méltó, elismerést érdemlő szolgálat – a Tolna vármegyei Sárszentlőrincen kicsire zsugorodott a misszió istápolta cigány közösség, de nagy reménységgel kezdtek egy másik településen végzendő missziói munkába, a Békés vármegyei Orosháza – Szentetornyán stagnál ugyan a hűségesen végzett, de sokakat áldásosan elérő kiterjedt misszió, de ez a kitartó, értékes munka meghozza gyümölcseit, a Szabolcs-Szatmár vármegyei Nyírteleken megújulásnak örvendhetünk. Ezekről részletes beszámolók olvashatók a cigánymissziót bemutató összeállításban.

Két nagyon jól sikerült országos megmozdulás van mögöttünk: a Közös asztal cigánytábor és a Cigány imanap. A Közös asztal cigánytábort Albertirsán, az Alberti Evangélikus Egyházközség Vendégházában tartottuk. Címe a „Mind” volt. 8 résztémában dolgoztuk föl a mindhez kapcsolható, ebből kinövő szavak hordozta üzeneteket. Sokaknak szolgált nagy áldással a színes és gazdag tartalmú programokkal teljesebbé tett 4 nap. A túlcsorduló áldás tekintetében hasonló mondható el a pestszentlőrinci evangélikus gyülekezeti központban megtartott imanapról, aminek központi témája az „erő” volt.

Győri Dáviddal az akkor még iskolalelkészi munkakört betöltő, azóta országos missziói lelkésszé lett szolgatárssal az Evangélikus Hittudományi Egyetemen az évtizede minden évben megtartott „Bevezetés a cigánymisszióba” című kurzust – tekintettel a kevés hallgatóra – nem tartottuk meg, hanem az EHE egész diákságának meghirdetve két cigánymissziói napot szerveztünk Békés valamint Szabolcs-Szatmár vármegyékbe. Az első úton a hatalmas és példaértékű békési pünkösdi cigánymisszióval, a másodikon a Nyíregyházi Evangélikus Roma Szakkollégiummal, a Nyírtelek-Görögszállási cigánymisszióval, valamint az Alsózsolcai metodista cigány gyülekezet életével ismerkedhettek meg a hallgatók.

Az EHÉ-n előadhattam a másoddiplomás lelkészképzésben résztvevőknek a Hátrányos helyzetű csoportok missziója című órák egyikén.

A Budapest Gazdagréti Református Egyházközség adott otthont az 5 protestáns felekezet (baptista, evangélikus, metodista, pünkösdi, református) által megvalósított 350 főt fogadó Protestáns Cigánymissziói Konferencia elnevezésű alkalomnak, melynek címe „Kié a hatalom?” volt. Részt vettem a szervezésben, a missziós napon szolgáltam.

Részt vettem a Roma Networks International Conference Albániában megszervezett konferenciáján.

Igehirdetéssel szolgáltam Gyönkön a sárszentlőrinc-uzdi egyházközséghez tartozó súlyosan sérült cigány fiatalember megsegítését célzó segélykoncertjén, valamint szolgáltam a Sárszentlőrincen már több mint 20 éve tartó Cigány ételek bemutatója programon.

A Nyíregyházán megtartott Szélrózsa találkozóra megszerveztem és szolgálatában segítettem Száva Lajost (Jézus jeles cigány bizonyságtevőjét) egy előadás megtartására/megtartásában.

A belügyminisztérium által szervezett Roma Platform Hajdúhadházán megrendezett találkozóján előadást tartottam.

Részt vettem a szintén a Belügyminisztérium által működtetett Roma Koordinációs Tanács, valamint a Protestáns Cigánymissziói Fórum tanácskozásain.

Szerkesztettem a negyedévente megjelenő Tükör című lapot, melyet a Protestáns Cigányfórum ad ki már egy évtizede.

A pünkösdi egyház podcast felvételt készített velem.

Szolgálatomhoz tartozik hittanórák tartása, egyházmegyei istentiszteleti helyettesítések, gyerektáborban szolgáló részvétel.

Fontosnak tartom megjegyezni, hogy bármilyen fórumon jelenjek is meg, a „cigány ügy” kikerülése számomra elképzelhetetlen.

Végezetül: Nagy örömömre szolgál, hogy jelenlegi lakhelyemen, Csepregen Isten csodájaként látványosan megváltozott életével az első cigány ember, aki Krisztus odaszánt, eltökélt követője lett, az Úr mellett azóta is kitartott. A 2024-es évre vonatkozó reménységünk – hogy életét, szolgálatát látva Krisztushoz fordulásában többen is fogják követni a helyi és környékbeli cigányok közül – megvalósulni látszik.

Bakay Péter

cigánymissziói referens

**Cigánymisszió a Filadelfia Evangélikus Egyházközségben**

A 2023-as év kapcsán arról számolhattam be, hogy az utóbbi időben újra mozdulnak a cigány testvérek Görögszálláson. A 2024-es évben ehhez képest egy kis megtorpanást tapasztaltunk 1-1 családnál konfliktusok, sértődések miatt, de így is a szolgáló testvérekkel együtt átlagosan 15 fő volt istentiszteleteinken.

Továbbra is nagy segítséget jelentenek a hűséges, kitartó szolgálattal az asszonytestvérek: Bán Jánosné, Bélteczki Mihályné, Szalanics Józsefné.

A bibliaórákat újra elkezdtük szerda esténként. Átlagosan 5 fővel tanulmányoztuk az igét, tanultunk énekeket.

Sok keresztelőnk volt Görögszálláson. Összesen 11. De ebből voltak a szomszédos Nagycserkeszről érkező cigány gyermekek is.

Biztos Kezdet gyerekházunkban hetente igei, énekes szolgálat van a gyermekek és édesanyák között. Ennek működése sajnos kérdésessé vált, mert különféle jogi szabályozások miatt a 2025-ös évtől 5 helyett már 10 gyermeknek kell rendszeresen járnia, amit nagyon nehéz elérni. Mindent megteszünk azért, hogy ezt vissza tudjuk állítani a korábbi években megszokott 5 főre, zörgetünk a képviselőknél, államtitkároknál is, de legfőképpen a mi Urunknál. A ház vezetését 2024. év végén Kovácsné Györfi Viktória iskolai hitoktatónk vette át.

Az óvodai és iskolai hittanórákon keresztül is hirdetjük az igét a cigány testvérek felé. A belegrádi óvodában most már megjelentek a más felekezetű hitoktatók is, így nem minden gyermeket küldenek hozzám, de így is mintegy 20 gyereknek beszélhetek ott Jézusról.

Az iskolában Kovácsné Györfi Viktória tanítja őket, de a 2024-es év végétől többször helyettesítem én is 1-1 évfolyamban. Öröm újra találkozni így is a gyerekekkel.

Két temetés volt Görögszálláson, ahol szintén hangozhatott az örök élet beszéde.

Július 4-7-ig tartottuk szokásos napközis gyerektáborunkat Görögszálláson iskolai hitoktatónk Kovácsné Györfi Viktória vezetésével, melyen a szülőkkel, segítőkkel együtt a végén már 40-en vettünk részt. Hívtuk a gyermekeket a vasárnapi istentiszteletre is, amikor összefoglaltuk a héten hallottakat. Jó gyakorlatként bevezettük, hogy a záró alkalom egyben a vasárnapi istentisztelet, hogy a gyermekek lássák, van folytatás év közben is.

A kisvárdai lelkésznővel, Hulej Enikővel is jó kapcsolatok alakulnak ki a testvérek között, hiszen havonta egyszer ő is szolgál közöttük.

A kisvárdai csendesnapunkra (05.18), a nyírteleki augusztus 20-i és az adventi (11.30.) csendesnapjainkra, valamint a piliscsabai gyülekezeti hétvégénkre (04.26-28.) is többen eljöttek Görögszállásról. Emellett a kisvárdai templomkertben a járda építéséből is kivették a részüket.

A Mintakert program is működik, ahol reggelente áhítat hangzik a dolgozók felé az ottani tanyagondnok és egyben felügyelőnk, Bánszky István által. Azt látjuk, hogy a közfoglalkoztatás terén egyre szűkül a tér, de amíg tudunk, élünk ezzel a lehetőséggel, és hisszük, hogy Isten nyit újabb kapukat.

A kapott adományokat továbbra is rendszeresen továbbítjuk. A 2023-as évben egy testvér hetente kapott pékárukat, melyeket hűségesen kihordott, szétosztott a testvéreknek. Ezzel kapcsolatban írtam az előző beszámolóban, hogy ez nem egyszerű feladat, és egy konfliktus miatt ez sajnos meg is szakadt...

Közben részt veszünk az országos cigánymissziós rendezvényeken. Legutóbb Pestszentlőrincre (11.02.) ismét két kisbusszal tudtunk menni, és az Országos Evangélizációra (10.12.) is jöttek velünk cigány testvérek.

Folytatjuk tovább a magvetést a cigány testvérek közt imádsággal, és várjuk, hogy az Úr cselekedjen tetszése szerint. Várjuk a megtéréseket, visszatéréseket, megújulásokat Jézusban.

Malik Péter

**Orosháza-Szentetornya beszámoló**

A szentetornyai cigánymisszió a helyi gyülekezeti alkalmak mellett a családlátogatásra és utazós programokra épül. Hetente tartottunk a fiataloknak ifjúsági alkalmat és rendszeresen járnak istentiszteletre. Májusban részt vettünk a gazdagréti református templomban tartott protestáns cigánymissziói konferencián. Júliusban egy gyermek bibliatábort szerveztünk Orosháza-Gyopárosfürdőn. A Albertirsán szervezett Közös asztal konferenciára is eljutottunk júniusban két személyautóval.

Gyopárosi napközis tábor

Az előző évekhez hasonlóan napközis tábort szerveztünk 2024. július 1 és július 5 között. A napközis hittanos táborban 18 gyermek és 4 kísérő vett részt. Három napon keresztül Gyopárosfürdőn voltunk az fürdőben. Sajnos az élményfürdő rész tetőszerkezetének felújítása akkor még nem fejeződött be, így azt nem használhattuk A diákok kétszer étkeztek, reggelire hideg élelemet kaptak, az ebédet a fürdő területén található étteremben fogyasztottuk el. 2024. július 3-án szerdán a Kardoskúti Fehér-tóhoz látogattunk el. Itt a gyermekek, fiatalok a puszta állat és nővényvilágával ismerkedhettek meg. A kirándulások alkalmával hideg élelemet kaptunk. A diákok nagy része hátrányos helyzetű vagy nagycsaládos volt. A résztvevők között voltak roma származásúak is. A táborozók többféle iskolába járnak. Legtöbbjük a szentetornyai városrészben lakik. A napközis tábor célja, hogy a fiatalok a hitéletben és a hazaszeretetben erősödjenek. A gyopárosi napokon a délelőtt hittanos foglakozást tartottunk. Ebben az évben Biblia növényvilágával ismerkedtünk meg. Bibliai történetet ismertetését éneklés, majd csoportos beszélgetés és játék követte. A délutánt a gyopárosi strandon töltöttük el. 2024. július 5-én pénteken a csomorkányi templomromhoz látogattunk el. Az idei tábor is közösségi élményt jelentett a fiataloknak.

Október 18-án keresztyén könnyűzenei koncerttel és szeretetvendégséggel összekötött ünnepet tartottunk Szentetornyán, melyen cigány testvérek is részt vettek. A vasárnapi istentiszteletekre rendszeresen járnak romák is; ezekre cigány fiatalok és felnőttek is eljönnek.

Novemberben egy autónyi és egy kisbusznyi csapattal vettünk részt a pestszentlőrinci cigány imanapon.

Laczki János

**A 2024-es év Tolna-vármegye evangélikus cigány missziói beszámoló**

A tavalyi év küzdelmes missziói évként zárult.

8-ik éve szolgálok az evangélikus cigány misszióban, a sárszentlőrinci gyülekezet és környezetében élő cigányság körében.

A hit Isten ajándéka. Mi nagyon keveset adhatunk hozzá, így az évek alatt bár némi eredménnyel ugyan, de remélem, csak ideiglenesen megállt a missziói munka ezen a területen.

Bár maradtak jónak mondható kapcsolatok, amelyeket ha nem is olyan szorosan, de ápolni kell, és gyakoljuk is, mivel az Isten mindig ad társakat ezekhez a nehéz feladatokhoz. A Zsivora György Népfőiskolai Alapítvánnyal és sok más segítő kézzel és szívvel karöltve egy jelentős jótékonysági akciót hajtottunk végre: Egy 91 százalékban lerokkant fiatalember lakóházának a tetőjavítása volt a cél, és a több mint 1,5 millió ft. összeg összegyűjtése után kijavíttattuk a tető nagy részét.

Erről még sokat lehetne szólni....

Volt tábor.

Volt sok látogatás.

Az Isten igéjét nem lehet megkötni, Ő nem áll meg, ha az emberek egy szinten el is akadnak, így mi sem mondtunk le a missziói munkáról. Imádkoztunk és az Úr az Ő Lelke által mutatott egy másik vidéket, egy másik települést, Gyulajt, ahol a roma és a magyar lakosság aránya és száma hasonló a Sárszentlőrinc-Uzdéhoz, és itt kezdtünk el kapcsolatokat építve evangéliumot hirdetni a cigányok között.

A sárszentlőrinci szolgálat, kapcsolat némileg ide is átívelő és ezt pozitív hozadékként éljük meg, és az emberi kapcsolatok terén ez némileg megkönnyíti a dolgunkat, legalább is az eddigi tapasztaltok alapján. Alakulnak, mélyülnek kapcsolatok az új helyen. Tervben van egy falut és környékét megszólító evangelizációs (hittérítő) alkalom.

A kapcsolatépítés és evangelizációs munka révén reméljük, hogy alakul a későbbiekben lelki közösség, amelyet egy rendszeresebb munkafolyamat követhet majd.

A roma családok száma az egyik volt kisebbségi vezető szerint itt hozzávetőlegesen 150-re tehető. Zömében szegénysorsú családokról van szó, ami részben azt is jelenti, hogy a diakóniai segítségnyújtás is előtérbe fog kerülni.

Ehhez úgy mint a többi dologhoz elsősorban Istenünk segítségét, másodsorban a testvérekét is remélni merjük.

HITTEL ÉS REMÉNNYEL a szívünkben vágunk neki az új feladatnak, kérvén erőt, bölcsességet, kitartást és szeretetet, alázatot és kegyelmet a mi Urunk, Jézus Krisztustól.

A valóban kegyelem Istene őrizze meg munkánkat az Úrban.

Szeretettel és tisztelettel:

Cseh Sándor missziói munkatárs